Document ID: 32013R1266

VYKONÁVACIE NARIADENIE KOMISIE (EÚ) č. 1266/2013
z 5. decembra 2013,
ktorým sa do Registra chránených označení pôvodu a chránených zemepisných označení zapisuje názov [Holsteiner Tilsiter (CHZO)]
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
keďže:
(1)
Nariadením (EÚ) č. 1151/2012 sa zrušilo a nahradilo nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (2).
(2)
V súlade s článkom 6 ods. 2 nariadenia (ES) č. 510/2006 bola žiadosť o zápis názvu „Holsteiner Tilsiter“ do registra, ktorú predložilo Nemecko, uverejnená v Úradnom vestníku Európskej únie (3).
(3)
Združenia Dairy Australia Limited a Dairy Companies Association of New Zealand, ako aj Consortium for Common Food Names podali proti tomuto zápisu námietku v zmysle článku 7 ods. 3 písm. b) nariadenia Rady (ES) č. 510/2006. Tieto námietky boli na základe článku 7 ods. 3 uvedeného nariadenia uznané za oprávnené.
(4)
V rámci uvedených námietok sa osobitne zdôrazňovalo, že zápis daného názvu by mohol ohroziť existenciu názvov, ochranných známok alebo výrobkov, ktoré sa legálne predávali na trhu počas najmenej piatich rokov pred dátumom uverejnenia stanoveným v článku 6 ods. 2, a že názov, ktorý sa navrhuje na zápis do registra, je druhovým názvom.
(5)
Listom z 2. mája 2013 Komisia vyzvala zainteresované strany, aby pristúpili k príslušným vzájomným konzultáciám.
(6)
Nemecko a namietajúce strany dospeli v stanovenej lehote troch mesiacov k dohode, ktorá bola Komisii oznámená 16. júla 2013.
(7)
Z uvedených konzultácií vyplýva, že hlavným predmetom obáv namietajúcich strán je status samotných výrazov „Tilsit“ a „Tilsiter“, pričom „Tilsiter“ je obsiahnutý v zloženom názve „Holsteiner Tilsiter“. Ochrana, ktorú výrobca žiada, sa však má vzťahovať len na celý uvedený zložený názov. V súlade s článkom 13 ods. 1 posledným pododsekom nariadenia (EÚ) č. 1151/2012 sa názvy „Tilsit“ a „Tilsiter“ môžu na území Únie používať naďalej za predpokladu, že sa budú dodržiavať zásady a pravidlá uplatniteľné v právnom poriadku Únie.
(8)
Názov „Holsteiner Tilsiter“ sa preto môže zapísať do Registra chránených označení pôvodu a chránených zemepisných označení,
PRIJALA TOTO NARIADENIE:
Článok 1
Názov uvedený v prílohe k tomuto nariadeniu sa zapisuje do registra.
Odchylne od prvého odseku sa názvy „Tilsit“ a „Tilsiter“ môžu na území Únie používať naďalej za predpokladu, že sa budú dodržiavať zásady a pravidlá uplatniteľné v jej právnom poriadku.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. decembra 2013

Labels: 3
18
17